b"\n_START_ARTICLE_\nLat Dior\n_START_SECTION_\nBiografia\n_START_PARAGRAPH_\nFill de Sakh\xc3\xa9wer Sokhna Mbaye Diop i de la lingu\xc3\xa8re Ngon\xc3\xa9 Latyr Fall, Lat Dior Ngon\xc3\xa9 Latyr Diopva n\xc3\xa9ixer l'any 1842 a Keur Amadou Yalla, al nord-est del Cayor. Pertanyia a la noblesa de l'\xc3\xa8tnia w\xc3\xb2lof, els garmi. Descendia de la branca dels nobles guedj, que troben el seu origen en el Ti\xc3\xa9dos Get Ndiaye, l'ancestre dels Diop, al seu torn descendent de Ndiadiane Ndiaye, fundador de l'Imperi del Djolof. Segons un costum serere en \xc3\xbas a l'\xc3\xa8poca, per identificar el llinatge uter\xc3\xad, Lat Dior va heretar del nom de la seva mare, Ngon\xc3\xa9._NEWLINE_Lat Dior comen\xc3\xa7a a inquietar els europeus quan aquests van voler realitzar la uni\xc3\xb3 entre les ciutats de Saint-Louis i Dakar. Per\xc3\xb2 per arribar-hi, els calia disposar del Regne del Cayor. \xc3\x89s aix\xc3\xad com Lat Dior Ngon\xc3\xa9 Latyr Diop esdevingu\xc3\xa9 un adversari dels europeus._NEWLINE_Tot va comen\xc3\xa7ar el 1856, mentre que el Cayor tenia per damel Birima Ngon\xc3\xa9 Latyr Fall, el seu germanastre. Els europeus li van\xc2\xa0demanar el perm\xc3\xads d'instal\xc2\xb7lar una l\xc3\xadnia telegr\xc3\xa0fica entre Saint Louis i Dakar. Va refusar en principi, per\xc3\xb2, compte tingut de la situaci\xc3\xb3 del Cayor a la vora de la guerra civil, i de la seva pr\xc3\xb2pia, amena\xc3\xa7at pels musulmans del Ndiambour que exigien la seva sortida, accepta finalment, creient que aix\xc3\xad els europeus l'ajudarien a ell i a la seva fam\xc3\xadlia a conservar el poder. Birima va morir el 1859, abans de la signatura de l'acord._NEWLINE_Despr\xc3\xa9s de la mort de Birima, un nou damel fou elegit pel consell dels grans electors, Macodou Coumba Yand\xc3\xa9 Mbarrou. Macodou va refusar l'oferta que els europeus havien fet al damel precedent. Louis Faidherbe va decidir expulsar el damel Macodou, que era contrari als seus interessos. Els Ti\xc3\xa9dos de Macodou i l'ex\xc3\xa8rcit de Faidherbe s'enfrontaren en la Batalla de Gatty. Faidherbe va perdre la batalla, per\xc3\xb2 va tornar a la c\xc3\xa0rrega un mes m\xc3\xa9s tard i aquesta vegada el damel Macodou fou ven\xc3\xa7ut en la Batalla de Kour\xc3\xa9. Guelwar, privat del suport dels seus, Macodou va fugir al Regne del Saloum, governat per un membre de la seva fam\xc3\xadlia. Faidherbe va executar l'acord i la uni\xc3\xb3 telegr\xc3\xa0fica entre Saint Louis i Dakar es va realitzar. Va aprofitar-ho igualment per a annexar algunes regions, com la prov\xc3\xadncia de Diander._NEWLINE_Madiodio D\xc3\xa9gu\xc3\xa8ne Codou, sostingut per Faidherbe, fou elegit pels grans notables del Cayor. Faidherbe i els seus ajudants van\xc2\xa0assistir fins i tot a la seva entronitzaci\xc3\xb3 a la capital del Cayor, a Mboul. Lat Dior, que aspirava tamb\xc3\xa9 al t\xc3\xadtol de damel, va quedar molt decebut per la tria dels electors, perqu\xc3\xa8 Madiodio era molt favorable als francesos. \xc3\x89s per aquestes raons que Lat Dior va decidir de comen\xc3\xa7ar la lluita per fer-se amo del Cayor i expulsar definitivament els colonialistes francesos. Lat Dior i els seus partidaris van derrotar Madiodio i els francesos en la Batalla de Coki el 1861. Tanmateix, Madiodio va seguir recolzat pel governador Jaur\xc3\xa9guiberry, que va intentar tornar-lo al poder, per\xc3\xb2 Madiodio havia perdut la credibilitat del seu poble i Lat Dior ho va aprofitar per expulsar-lo definitivament del Cayor._NEWLINE_A partir d'aqu\xc3\xad, Lat Dior va comen\xc3\xa7ar a enviar emissaris als regnes ve\xc3\xafns, fins i tot a l'emirat de Trarza, a Maurit\xc3\xa0nia, i els va convidar a lluitar contra la penetraci\xc3\xb3 francesa. Com Lat Dior havia aconseguit establir bones relacions amb els regnes ve\xc3\xafns, els colonitzadors van decidir de no intervenir, perqu\xc3\xa8 temien un aixecament general._NEWLINE_Despr\xc3\xa9s de la seva abs\xc3\xa8ncia, Faidherbe va tornar al Senegal i va decidir expulsar Lat Dior i restablir Madiodio en el tron. Ho va aconseguir f\xc3\xa0cilment i llavors Madiodio va cedir a\xc2\xa0Fran\xc3\xa7a les prov\xc3\xadncies del gran Ndiambour, el Saniokhor i el Mbawar. Lat Dior, els seus ti\xc3\xa9dos i els seus partidaris, van unir les seves forces en vista d'una guerrilla. Assabentat, Madiodio\xc2\xa0va demanar l'ajuda dels francesos. El 29 de desembre de 1863, una expedici\xc3\xb3 composta per 140 soldats francesos  manats pel capit\xc3\xa0 de l'enginyer Lorens, recolzats per diversos centenars de partidaris de Madiodio comandats per aquest mateix, van marxar contra Lat Dior. Previngut, aquest els hi va parar una emboscada a Ngogol i els va aniquilar: fou la seva primera gran vict\xc3\xb2ria._NEWLINE_Lat Dior va intentar de nou de reunir els regnes ve\xc3\xafns a la seva causa en informar-los\xc2\xa0de la seva vict\xc3\xb2ria sobre els francesos a Ngolgol. Faidherbe va encarregar al coronel Pinet-Laprade de restablir la situaci\xc3\xb3 en favor dels francesos. Lat Dior se'n va anar al nord del Cayor, al Ndiambour, per incitar al combat els musulmans, aix\xc3\xad com els sobirans de Trarza a Maurit\xc3\xa0nia. Pinet-Laprade va arru\xc3\xafnar els seus projectes d'alian\xc3\xa7a. Lat Dior va enviar la seva fam\xc3\xadlia i els seus b\xc3\xa9ns al Baol (Bawol). Pinet-Laprade va fer r\xc3\xa0tzies en els pobles partidaris de Lat Dior._NEWLINE_Els ti\xc3\xa9dos de Lat Dior i els spahis de Pinet-Laprade es van trobar a Loro en l'anomenada Batalla de Loro. Per\xc3\xb2, davant la superioritat num\xc3\xa8rica i d'armament dels francesos, Lat Dior es va retirar el 16 de gener de 1864._NEWLINE_Despr\xc3\xa9s d'aquesta vict\xc3\xb2ria francesa, Madiodio D\xc3\xa9gu\xc3\xa8ne Codou fou restablert al poder. Amb ell, els francesos van annexionar el Cayor l'any 1865. Per\xc3\xb2 Lat Dior era encara viu i, per tant, els francesos no se sentien pas segurs al Cayor._NEWLINE_Lat Dior es va exiliar al Regne de Sine, on va demanar asil pol\xc3\xadtic al rei serere animista Maad ha Sinig Coumba Ndoff\xc3\xa8ne Famak Diouf (igualment conegut com a Bour Sine Coumba Ndoff\xc3\xa9ne Famak Diouf), que va acceptar ajudar-lo, per\xc3\xb2 li va imposar diverses condicions. _NEWLINE_Lat Dior va anar llavors al Saloum, on regnava amb el t\xc3\xadtol d'almamy el marabut Maba Diakhou B\xc3\xa2, deixeble d'al-Hadjdj Umar Tall. Aquest accepta d'ajudar Lat Dior en la seva lluita a condici\xc3\xb3 que es convert\xc3\xads a l'islam. Lat-dior, que aleshores seguia la religi\xc3\xb3 tieddo o ceddo, es va convertir a l'islam sota el nom de Silmakha Diop, per\xc3\xb2 es va posar llavors en contra una bona part dels seus ti\xc3\xa9dos, molt lligats a l'animisme. Demba War Sall, el farba kaba, cap dels ti\xc3\xa9dos de Lat Dior, es va girar contra ell per sempre i va participar en la seva caiguda. Lat Dior trobar\xc3\xa0 el fundador de la confraria musulmana sufita vingut del Baol, Cheikh Amadou Bamba._NEWLINE_Maba Diakhou B\xc3\xa2 far\xc3\xa0 de Lat Dior el general del seu ex\xc3\xa8rcit, i Lat Dior l'ajudar\xc3\xa0 en els seus combats. Junts marxaran sobre el Sine, el Baol i el Djolof. Pinet-Laprade i els seus spahis van anar al Saloum per trobar Maba i Lat Dior: fou la Batalla del Rip, el 30 de novembre de 1865. Laprade perd molts efectius, per\xc3\xb2 aconsegueix dissuadir els seus enemics. Maba Diakhou B\xc3\xa2 va morir (en la Batalla de Fandane-Thiouthioune, tamb\xc3\xa9 coneguda amb el nom de Batalla de Somb) poc temps despr\xc3\xa9s, el 1867, quan anava a combatre a Maad ha Sinig Coumba Ndoff\xc3\xa8ne Famak Diouf._NEWLINE_Despr\xc3\xa9s de la mort de Maba, Lat Dior torna al Cayor, on troba malalties, invasions de llagostes, guerra civil i fam. Lat Dior en rebutja la responsabilitat sobre els colonitzadors i la poblaci\xc3\xb3 va veure en Lat Dior una esperan\xc3\xa7a, mentre que els colonitzadors comen\xc3\xa7aven a estar m\xc3\xa9s i m\xc3\xa9s mal vists. Pinet-Laprade va cedir alguns territoris a Lat Dior per apaivagar la situaci\xc3\xb3, per\xc3\xb2 aquest va refusar, perqu\xc3\xa8 desitjava recuperar el Cayor tot sencer._NEWLINE_Lat Dior, musulm\xc3\xa0, s'alia amb l'almamy del Futa Toro, Cheikhou Amadou, que era igualment enemic dels francesos i que se li va unir amb el seu ex\xc3\xa8rcit a Mekhe, al Cayor: fou la Batalla de Mekh\xc3\xa9. Els francesos foren derrotats el 3 de juliol de 1869 i Pinet-Laprade va morir del c\xc3\xb2lera el mes d'agost seg\xc3\xbcent. Lat Dior comen\xc3\xa7ava a agafar import\xc3\xa0ncia; va fer r\xc3\xa0tzies a les prov\xc3\xadncies que li eren hostils, el Saniokhor i el Diander. Amb el seu ex\xc3\xa8rcit, va anar a Louga, on va trobar les tropes franceses. Un combat sagnant va tenir lloc i Lat Dior es va retirar. Les p\xc3\xa8rdues foren nombroses, per\xc3\xb2 malgrat tot va aconseguir dissuadir els colonitzadors._NEWLINE_El 12 de gener de 1871, Lat Dior Ngon\xc3\xa9 Latyr Diop fou reconegut per tots com el damel del Cayor. Fran\xc3\xa7a estava afeblida per la derrota total en la guerra amb Alemanya i Lat Dior ho va aprofitar per annexar el Baol i acumular els t\xc3\xadtols de damel i de teigne. El 1874, el tuculor Cheikhou Amadou va atacar el Djolof i va prendre el t\xc3\xadtol de burba. Va atacar el Cayor, per\xc3\xb2 Lat Dior mantenia ara i en endavant bones relacions amb Fran\xc3\xa7a, en particular amb el coronel Bri\xc3\xa8re de l'Isle. El gener de 1875, van combatre junts contra Cheikhou Amadou i el van derrotar. Lat Dior i els ti\xc3\xa9dos van continuar les hostilitats. El ti\xc3\xa9dos van refusar que el damel Lat Dior transfer\xc3\xads la capital a Keur Amadou Yalla. Finalment, amb la mediaci\xc3\xb3 del coronel, la capital va restar a Mboul._NEWLINE_El 1879, Lat Dior va signar un contracte amb els francesos per a la construcci\xc3\xb3 d'una l\xc3\xadnia de ferrocarril\xc2\xa0Dakar-Saint-Louis, per\xc3\xb2 el 1880 Lat Dior es va adonar que aix\xc3\xb2 podria afeblir la seva autoritat. Va declarar la guerra als francesos si la construcci\xc3\xb3 del ferrocarril es mantenia i va refusar igualment el conreu de cacauets, perqu\xc3\xa8 estimava que aix\xc3\xb2 donaria als francesos\xc2\xa0noves oportunitats d'imposar el seu domini i de quedar-se al Senegal. El 1882, Lat Dior, sempre damel del Cayor independent, fou recolzat per un membre de la fam\xc3\xadlia reial, Samba Laob\xc3\xa9 Fall. Junts van despla\xc3\xa7ar les poblacions de les zones on el tra\xc3\xa7at de la via f\xc3\xa8rria havia estat ja efectuat. Lat Dior va demanar de nou l'ajuda del Djolof, del Futa i de Trarza, per\xc3\xb2 el general Serviatus va enviar una columna contra ell i Lat Dior es va haver de refugiar al Baol._NEWLINE_Al Cayor, un nou damel, Samba Yaya Fall, fou entronitzat amb el suport de Fran\xc3\xa7a sota el nom d'Amaryi Ngon\xc3\xa9 Fall II. Favorable als colonitzadors, aquest damel signar\xc3\xa0 l'acord per la l\xc3\xadnia f\xc3\xa8rria. Lat Dior i el seu nebot Samba Laob\xc3\xa9 Fall van emprendre la guerrilla al Cayor, per\xc3\xb2 foren ven\xc3\xa7uts pel general Dodds el maig del 1883. El damel Samba Yaya Fall (Amary Ngon\xc3\xa9 Fall II) fou deposat del poder i reempla\xc3\xa7at per Samba Laob\xc3\xa9 Fall. La l\xc3\xadnia ferrovi\xc3\xa0ria fou inaugurada el juliol de 1885._NEWLINE_Al Djolof Alboury Ndiaye era rei. Va sostenir Lat Dior, que era de la mateixa fam\xc3\xadlia que ell i li va donar asil. Alboury va lluitar igualment contra la penetraci\xc3\xb3 francesa. Va entrar en conflicte amb Samba Laob\xc3\xa9 Fall, damel del Cayor. Fran\xc3\xa7a va ajudar el damel i les dues parts es van trobar. Samba Laob\xc3\xa9 Fall fou derrotat el 6 de juny de de 1886. Alboury va intentar envair el Cayor, per\xc3\xb2 finalment Samba Laob\xc3\xa9 Fall proposa a Alboury una important suma de diners pels danys de guerra. Samba Laob\xc3\xa9 Fall va marxar a Tivaouane, on va demanar als rics comerciants francesos una ajuda financera, per\xc3\xb2 les ments s'escalfen i Samba Laob\xc3\xa9 Fall fou mort el 6 d'octubre de 1886. Com no hi havia altre damel al Cayor, Fran\xc3\xa7a va imposar el seu domini. El Cayor fou dividit en sis prov\xc3\xadncies, i Demba War Sall fou cridat a la presid\xc3\xa8ncia de les prov\xc3\xadncies, aix\xc3\xad com els seus germans._NEWLINE_Lat Dior Ngon\xc3\xa9 Latyr Diop i el seu ex\xc3\xa8rcit van anar\xc2\xa0a D\xc3\xa9kh\xc3\xa9l\xc3\xa9 per combatre els colons francesos i el seu vell fidel company, el farba kaba, cap dels ti\xc3\xa9dos, Demba War Sall i el seu ex\xc3\xa8rcit. Aix\xc3\xb2 fou el 27 d'octubre de 1886. Encara que breu, la batalla fou sagnant i molt impressionant i tr\xc3\xa0gica, d'una rara viol\xc3\xa8ncia, segons els relats dels colonitzadors. Lat Dior va morir cap a\xc2\xa0 les 11 amb dos dels seus fills i bon nombre dels seus partidaris.\n_START_SECTION_\nPosteritat\n_START_PARAGRAPH_\nEmesos l'any 1981 i 1986 (amb ocasi\xc3\xb3 del centenari de la seva mort), dos segells de correus senegalesos celebren la mem\xc3\xb2ria de Lat Dior._NEWLINE_El 1982, l'artista fonedor Issa Diop va realitzar una est\xc3\xa0tua en bronze de Lat Dior pujat sobre el seu cavall Malaw. D'una al\xc3\xa7\xc3\xa0ria de 3,5 metres, va ser erigida a Dakar, a l'entrada principal del CICES (Centre internacional del comer\xc3\xa7 exterior del S\xc3\xa9n\xc3\xa9gal)._NEWLINE_L'estadi Lat Dior porta el seu nom a Thi\xc3\xa8s, aix\xc3\xad com el nou palau de Just\xc3\xadcia de Dakar._NEWLINE_Es va aclarir que Lat Dior era nascut a Thilmakha Ngol i no a Keur Amadou Yalla, a la comunitat rural de Loro, districte de Sagatta, departament de K\xc3\xa9b\xc3\xa9mer."